《反招隐》
宋代·刘敞

伊尹乐尧舜，伯夷傲姬周。颜生一箪瓢，陋巷亦自休。

岂不困寂一，时俗非所谋。脱身洒泥滓，缅与前人游。

嗟哉波上凫，徒为信沈浮。鸿鹄假长风，不能占渠沟。

晞羽扶桑阿，刷翼沧海流。世途既超邈，矰缴何足愁。

所以狂接舆，肆歌悟东丘。触时怀慷慨，视世悲蜉蝣。

哲人有先觉，达者无近忧。绮皓吾所师，绪言起长讴。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。